ועדת הכספים, כנסת 20, פרוטוקול מספר 1017, 2018-04-23 13:00

משה גפני: אני פותח את הישיבה בנושא שינויים בתקציב.

משה גפני: אנחנו מתחילים בבקשה מספר 05-002.

משה גפני: עודפים.

משה גפני: משרד האוצר בבקשה.

יובל טלר חסון: הפנייה התקציבית נועדה להעברת עודפים מחויבים בתקציב משרד האוצר משנת 2017 לשנת 2018 בסך של כ-425 מיליון שקלים.

יובל טלר חסון: כפי שמפורט בפנייה, העודפים המרכזיים נמצאים בתקציב מינהל הרכב הממשלתי שנובעים כתוצאה מהתחייבויות לרכישת כלי רכב עבור כלל משרדי הממשלה, תהליך שנמשך בין שלושה חודשים לשנה וחצי, תלוי בסוג הרכב.

יובל טלר חסון: וכן בתקציב רשות המסים כתוצאה מהתחייבויות מהחודשים האחרונים של השנה ומרכישת אמצעים לבידוק ופיקוח ביטחוני.

משה גפני: תגיד לי, למה משרד האוצר צריך לשים את ידו על העודפים?

משה גפני: מילא משרדים אחרים, אני מבין.

משה גפני: למה זה לא יכול להיות בבסיס התקציב?

משה גפני: אתם הרי יודעים למה אתם נזקקים, מחשוב וכל הדברים, שר והסכמי עבודה.

יובל טלר חסון: אנחנו מדברים דווקא על מקום שבו התקציב כבר ניתן.

יובל טלר חסון: כפי שהסברתי בדברי, התקציב ניתן כבר בשנת 2017 והסיבה הייתה התקשרויות שהן התקשרויות חוצות שנים במרבית המקומות, בין אם זה בגלל תשלומים בסוף השנה ובין אם זה בגלל - - -

משה גפני: הבנתי.

משה גפני: מי בעד אישור הבקשה ירים את ידו.

משה גפני: נגד – אין

משה גפני: בקשה מספר 05-002 נתקבלה.

משה גפני: הבקשה אושרה.

יובל טלר חסון: אנחנו עוברים לבקשה 08-001.

יובל טלר חסון: הפנייה התקציבית נועדה להעברת עודפים מחויבים מסעיף 08 בתקציב משרד המשפטים בסך של כ-508 מיליון שקלים.

יובל טלר חסון: מרבית העודפים נמצאים בתוך מערכת בתי המשפט ונובעים כתוצאה מהוצאות הטיפול של מערכת בתי המשפט וכן מערכת ההוצאה לפועל, בין אם בגלל התקשרויות שהתבצעו בסוף השנה ובין אם בגלל התקשרויות חוצות שנים של רכש רב שנתי.

משה גפני: יש פה רשימה ארוכה של עודפים: בתי המשפט, משרד המשפטים, פרקליטות המדינה, הסנגוריה הציבורית, הסיוע המשפטי, הרשות לקיום חוק איסור הלבנת הון, רישום והסדר מקרקעין, האפוטרופוס הכללי, הוצאות תפעול של מערכת בתי המשפט.

משה גפני: למה אין שום סעיף של בתי הדין?

יובל טלר חסון: בתי הדין מתוקצב בסעיף 22 בתקציב המשרד לשירותי דת.

יובל טלר חסון: אותה פנייה נמצאת על שולחנכם, ביקשתם מספר השלמות וזה יועבר בשבוע הבא.

משה גפני: הבנתי.

משה גפני: מי בעד אישור הבקשה ירים את ידו.

משה גפני: בעד בקשה מספר 08-001 – 2

משה גפני: נמנעים – אין

משה גפני: הבקשה אושרה.

משה גפני: אנחנו עוברים לבקשה מספר 46-002, חוק חיילים משוחררים.

יובל טלר חסון: הפנייה נועדה להעברת עודפים מחויבים בתקציב הקרן לחיילים משוחררים בסך של כ-10 מיליון שקלים לטובת מחויבויות הנובעות מתקציב הקרן.

משה גפני: מי בעד אישור הבקשה ירים את ידו.

משה גפני: בעד בקשה 46-002 – 2

משה גפני: נמנעים – אין

משה גפני: הבקשה אושרה.

משה גפני: עכשיו אני מבקש לומר, יש מספר פניות של משרד הפנים שדברי ההסבר מגיעים רק עכשיו.

משה גפני: אנחנו ביקשנו את הקריטריונים ודברים שהיה צריך על פי הנוהל.

משה גפני: שתדעו, שיש לנו שתי מגבלות, גם אם זה היה הדבר הכי חשוב.

משה גפני: מגבלה אחת, מכיוון שאנחנו בפגרה צריך להודיע על זה ארבעה ימים קודים.

משה גפני: ומגבלה שנייה שהיא מגבלה גם בתוך כדי המושב, צריך יומיים לקבל את דברי ההסבר כדי שכל החברים יקבלו את זה.

משה גפני: זה הנוהל של ההעברות.

משה גפני: לי מלכתחילה הייתה התנגדות בנושא של העברות משרד הפנים.

משה גפני: אם אתה רוצה, אני יכול לפרט את הסיבות להתנגדויות.

30660: אם הגענו להבנות אז נשאיר את העבר מאחורינו.

משה גפני: אני אגיד בכל כדי לא להסתיר.

משה גפני: חבר הכנסת עמר בר-לב הוא איש הגון, הוא חבר ועדה.

משה גפני: דובר בהעברות של משרד הפנים ביהודה ושומרון.

משה גפני: אז למשל, בהתיישבות צעירה נותנים את זה רק ליישובים עד 15,000 תושבים.

משה גפני: את מי זה הוציא?

משה גפני: את שני היישובים החרדיים.

משה גפני: חשבתי שזה איזה קריטריון, הלכתי לבדוק ברמת הגולן.

משה גפני: גם ברמת הגולן צריך לתת התיישבות צעירה, שם אין מגבלה של 15,000 תושבים.

משה גפני: אותה העברה.

משה גפני: למה אין מגבלה של 15,000 תושבים?

משה גפני: תנחש.

משה גפני: בגלל שברמת הגולן אין יישוב חרדי.

עמר בר-לב: אולי צריך להקים.

משה גפני: יכול להיות שצריך להקים.

משה גפני: אני לא מבין את היועצים המשפטיים שנתנו לזה אישור.

משה גפני: יש אישורים ביטחוניים, היישובים החרדים כמעט לא נמצאים.

משה גפני: בדקתי, מתברר שהמשנה ליועץ המשפטי אמר, כן, שלא צריך.

משה גפני: אני עובר כל בקשה שמגיעה, החרדים בחוץ.

עמר בר-לב: לא, זה לא רק חרדים.

עמר בר-לב: זה גם אריאל.

משה גפני: הכול בפנים.

משה גפני: לכל דבר יש קריטריונים.

משה גפני: אתה רוצה שאתן לך דוגמה.

משה גפני: בתקציב משרד החינוך יש תגבור לבגרות.

משה גפני: מכינים את בנות הסמינרים לבגרות.

משה גפני: אצל החרדים לא לומדים בגרות אבל יש סמינרים שכן.

משה גפני: יש סמינרים בתל אביב, בפתח תקווה, בחיפה, סמינרים שמלמדים בגרות.

משה גפני: ואז הם גם דרשו, תכניסו גם את החרדים.

משה גפני: אומר מנכ"ל משרד החינוך, הרי זה האינטרס שלנו שילמדו בגרות.

משה גפני: לא, עשו קריטריונים שאישרה יועצת משפטית, שזה רק בקריטריון כזה שאף אחד מהחרדים לא מקבל.

משה גפני: אתה לא יכול להבין – אני בעד לתת לכולם.

משה גפני: אלה הקריטריונים.

משה גפני: אז שינו עכשיו את הקריטריונים.

משה גפני: דרך אגב, קריטריונים זה גם דבר גמיש.

משה גפני: אמרתי בסדר, אני מסיר את ההתנגדות שלי, אבל עכשיו יש את הדברים הטכניים.

משה גפני: צריך לעבור את הלשכה המשפטית שיש את דברי ההסבר והקריטריונים.

משה גפני: אבל ככה זה לאורך כל הדרך.

משה גפני: מה שאני לא מבין, הרי היועצים המשפטיים של משרדי הממשלה הם אנשים רציניים, הם עומדים על קריטריונים, למה הם לא מגנים עלינו?

משה גפני: למה?

עמר בר-לב: מאותה סיבה שלפעמים הם לא מגנים עלינו.

30660: ייאמר לפרוטוקול, שארז קמינץ, המשנה ליועץ המשפטי לממשלה לא מרגיש בנוח עם התיישבות צעירה והוא הנחה, בגלל הסתמכות זאת תהיה תקנה תקציבית שתלך ותפחת.

משה גפני: הם אישרו אצל היועץ המשפטי לממשלה קריטריונים שאנחנו בחוץ.

משה גפני: אני לא מאמין.

משה גפני: אני מאמין בקדוש ברוך הוא, אני לא מאמין בהם.

משה גפני: אנחנו נביא את זה ברגע שיתאפשר מבחינת התקנן שהם יגידו שהקריטריונים בסדר ודברי ההסבר יינתנו, נביא את זה לאישור.

משה גפני: רק אל תשנו את זה עוד הפעם כי אז אצטרך ללמוד הכול מחדש.

30660: כפי שהגשנו לוועדה, אנחנו עומדים מאחורי הדברים.

משה גפני: תודה רבה, הישיבה נעולה.